P. Farkas, poslanec: (2002-05-14):
I. Presperín, podpredseda NR SR: Hlasujte. (Hlasovanie.) Prítomných je 100 poslancov, za 99, proti nikto, zdržal sa 1, hlasovali všetci. Konštatujem, že Národná rada pridelila návrh zákona výborom, určila gestorský výbor, ako aj lehotu výborom na prerokovanie návrhu zákona v druhom čítaní. Pokračujeme hlasovaním o vládnom návrhu zákona, ktorým sa mení a dopĺňa zákon č. 530/1990 Zb. o dlhopisoch v znení neskorších predpisov a mení a dopĺňa zákon č. 483/2001 Z. z. o bankách a o zmene a doplnení niektorých zákonov (tlač 1482). Pán poslanec Benkovský, prvé hlasovanie. M. Benkovský, poslanec: Ďakujem za slovo. Odporúčam, aby sa Národná rada uzniesla na tom, že predmetný návrh zákona prerokuje v druhom čítaní. I. Presperín, podpredseda NR SR: Hlasujte. Hlasujeme. (Hlasovanie.) Prítomných je 103 poslancov, za 102, proti nikto, zdržal sa 1, hlasovali všetci. Konštatujem, že Národná rada sa uzniesla, že tento vládny návrh zákona prerokuje v druhom čítaní. Druhé hlasovanie. M. Benkovský, poslanec: Áno. V súlade s rozhodnutím predsedu Národnej rady Slovenskej republiky č. 1681 z 26. apríla 2002 odporúčam prideliť v druhom čítaní okrem Výboru Národnej rady Slovenskej republiky pre financie, rozpočet a menu aj Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre verejnú správu. Za gestorský výbor navrhujem Výbor Národnej rady Slovenskej republiky pre financie, rozpočet a menu. Zároveň odporúčam, aby výbory uvedený návrh prerokovali do 26. júna 2002 a gestorský výbor do 28. júna 2002. I. Presperín, podpredseda NR SR: Hlasujte. Hlasujte, prosím. (Hlasovanie.) Prítomných je 100 poslancov, za 99, proti nikto, zdržal sa 1, hlasovali všetci. Konštatujem, že sme pridelili návrh zákona výborom, určili gestorský výbor, ako aj lehotu na prerokovanie tohto návrhu zákona v druhom čítaní. Pristúpime k hlasovaniu o vládnom návrhu zákona o štátnom dlhu a štátnych zárukách (tlač 1491). Pán poslanec Bajan, máš slovo k prvému hlasovaniu. V. Bajan, poslanec: Ďakujem pekne, pán podpredseda. Odporúčam, aby sme v zmysle rokovacieho poriadku hlasovali o tom, či tento zákon odporučíme do druhého čítania. I. Presperín, podpredseda NR SR: Hlasujte. (Hlasovanie.) Prítomných je 94 poslancov, za 83, proti nikto, zdržalo sa 9, nehlasovali 2. Posunuli sme tento návrh zákona do druhého čítania uznesením Národnej rady. Prosím. V. Bajan, poslanec: Ďakujem pekne. Odporúčam prideliť v druhom čítaní tento návrh okrem gestorského výboru, ktorý odporúčam výbor pre financie, rozpočet a menu, aj ústavnoprávnemu výboru s tým, že by uvedené výbory prerokovali tento vládny návrh do 26. júna 2002 a gestorský výbor do 28. júna 2002. I. Presperín, podpredseda NR SR: Hlasujme. Hlasujte. (Hlasovanie.) Prítomných je 96 poslancov, za 92, proti 1, zdržali sa 2, nehlasoval 1. Konštatujem, že Národná rada pridelila návrh zákona výborom, určila gestorský výbor, ako aj lehotu výborom na prerokovanie návrhu zákona v druhom čítaní. Ďakujem pánu ministrovi Hajnovičovi. Nech sa páči. F. Hajnovič, minister financií SR: Vážená Národná rada, chcem sa vám poďakovať za podporu k predloženým zákonom a novelám zákonov. Chcem sa poďakovať spravodajcom a chcem sa ospravedlniť pánovi poslancovi Delingovi, ktorému som neodpovedal na dve otázky, ale urobím tak zajtra ráno. Ďakujem pekne. I. Presperín, podpredseda NR SR: Páni poslanci, panie poslankyne, pristúpime k prvému čítaniu o vládnom návrhu zákona o veterinárnej starostlivosti a o zmene niektorých zákonov . Vládny návrh zákona ste dostali ako tlač 1445. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1627. Vládny návrh zákona uvedie minister pôdohospodárstva Slovenskej republiky Pavel Koncoš. Prosím, pán minister, aby ste sa ujali slova. P. Koncoš, minister pôdohospodárstva SR: Vážený pán predsedajúci, panie poslankyne, páni poslanci, dovoľte mi, aby som predložil na prerokovanie návrh zákona o veterinárnej starostlivosti a o zmene niektorých zákonov. Návrh zákona je vypracovaný na základe uznesenia vlády Slovenskej republiky z 12. decembra 2001 č. 1154 a v súlade s Plánom legislatívnych úloh vlády Slovenskej republiky ako prioritná úloha vlády Slovenskej republiky. Cieľom predkladaného návrhu je zosúladiť legislatívu vo veterinárnej oblasti s legislatívou Európskej únie. Na jeho vypracovaní sa podieľal zástupca Ústredného riaditeľstva pre rozširovanie Európskej únie. Kladie mimoriadne vysoké požiadavky na legislatívnu úpravu vo veterinárnej oblasti aj v Slovenskej republike. Vypracovanie tohto zákona v zmysle požiadaviek Európskej únie je v súlade s cieľom nášho vstupu. Veterinárny kontrolný systém je jedným z najvýznamnejších prvkov kontroly na vnútornom trhu Európskej únie. Problematika veterinárnej starostlivosti vrátane ustanovenia podmienok na chov zvierat a výrobu živočíšnych produktov, ich uvádzanie do obehu a výmeny s ostatnými štátmi je veľmi rozsiahla a dôležitá. Návrh zákona upravuje výkon základných činností orgánov veterinárnej starostlivosti, úlohy orgánov štátnej správy vo veterinárnej oblasti, ako aj práva a povinnosti právnických a fyzických osôb, ktoré nakladajú so zvieratami alebo živočíšnymi produktmi. Prijatím navrhovaného zákona sa vytvorí priestor na stanovenie podrobnejších podmienok a požiadaviek vo veterinárnej oblasti, ktorý umožní úplnú transpozíciu veterinárnej legislatívy Európskej únie a jej následnú úplnú implementáciu v Slovenskej republike. Podmienky a požiadavky na chov jednotlivých druhov zvierat, ako aj podmienky ich uvádzania na trh a uvádzania na trh živočíšnych produktov budú upravené aproximačnými nariadeniami vlády Slovenskej republiky a aj predpismi vydanými na ich vykonanie. Návrhy aproximačných nariadení vlády Slovenskej republiky, ktoré upravia ďalšie otázky veterinárnej starostlivosti, Ministerstvo pôdohospodárstva Slovenskej republiky postupne bude predkladať na rokovanie vlády Slovenskej republiky. Len prijatie týchto úprav umožní uzavretie kapitoly Poľnohospodárstvo na rokovaniach s Európskou úniou a následne vytvorenie podmienok na rozvoj poľnohospodárstva u nás v rozsahu, ktorý vyžaduje Európska únia, a vytvorenie podmienok na následné uvádzanie výrobkov slovenského poľnohospodárstva na trhy Európskej únie. Pri vypracovaní návrhu predkladaného zákona sa ministerstvo pôdohospodárstva snažilo rešpektovať náš právny poriadok, ale zároveň aj rešpektovať požiadavky Európskej únie, preto tento návrh zákona má osobitný charakter. Obraciam sa, panie poslankyne, páni poslanci, na vás so žiadosťou o prerokovanie predkladaného návrhu zákona a o jeho odporúčanie na prerokovanie v Národnej rade Slovenskej republiky v druhom čítaní. Ďakujem za pozornosť. I. Presperín, podpredseda NR SR: Ďakujem, pán minister. Prosím, zaujmite miesto navrhovateľa. Dávam slovo spravodajcovi, ktorého určil navrhnutý gestorský výbor pre pôdohospodárstvo, poslancovi Antonovi Jurišovi. Nech sa páči. A. Juriš, poslanec: Vážený pán predsedajúci, vážené panie poslankyne, vážení páni poslanci, vystúpiť na dnešnej schôdzi Národnej rady Slovenskej republiky k uvedenému vládnemu návrhu zákona ma určil Výbor Národnej rady Slovenskej republiky pre pôdohospodárstvo svojím uznesením č. 387 z 10. apríla 2002. V súlade s § 73 ods. 1 zákona o rokovacom poriadku podávam v prvom čítaní spravodajskú správu o predmetnom vládnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a 68 zákona o rokovacom poriadku Národnej rady Slovenskej republiky, ako i náležitosti určené v legislatívnych pravidlách. To značí, že vládny návrh zákona obsahuje paragrafované znenie a dôvodovú správu. Ďalej konštatujem, že zo znenia návrhu je zrejmé, čo sa ním má dosiahnuť. Všeobecná časť dôvodovej správy obsahuje vyjadrenia, a to súlad návrhu zákona s Ústavou Slovenskej republiky v súvislosti s inými zákonmi a medzinárodnými zmluvami, zhodnotenie súčasného stavu, dôvody potreby novej právnej úpravy, hospodársky a finančný dosah na štátny rozpočet, finančný dosah na rozpočty obcí. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje doložku zlučiteľnosti s právom Európskej únie, z ktorej vyplýva, že v práve Európskej únie problematika návrhu je upravená približne 1 500 právnymi textami, z toho 62 kľúčovými smernicami a nariadeniami. Stupeň zlučiteľnosti návrhu právneho predpisu s právom Európskych spoločenstiev a Európskej únie je čiastočná. Úplná zhoda sa dosiahne po úplnej transpozícii veterinárnych požiadaviek Európskej únie. Vychádzajúc z oprávnení, ktoré pre mňa ako spravodajcu vyplýva aj z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený vládny návrh zákona prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku a v súlade s rozhodnutím predsedu Národnej rady Slovenskej republiky č. 1627 z 11. apríla 2002 prideliť vládny návrh zákona o veterinárnej starostlivosti a o zmene niektorých zákonov (tlač 1445) v druhom čítaní na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre pôdohospodárstvo, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre zdravotníctvo. Za gestorský výbor navrhujem v súlade s citovaným návrhom predsedu Národnej rady Slovenskej republiky Výbor Národnej rady Slovenskej republiky pre pôdohospodárstvo, pričom odporúčam, aby výbory predmetný vládny návrh zákona prerokovali v lehote do 26. júna 2002 a gestorský výbor do 28. júna 2002. Pán predsedajúci, skončil som. Môžete otvoriť rozpravu. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre spravodajcov. Otváram všeobecnú rozpravu o tomto bode programu. Písomne nebol prihlásený nikto z poslancov. Pýtam sa, kto sa hlási ústne? Jediný poslanec je pán poslanec Pavel Delinga. Môžem prihlasovanie ukončiť? Končím možnosť prihlásiť sa do rozpravy ústne. Dávam vám slovo, pán poslanec Delinga, v rozprave. P. Delinga, poslanec: Vážený pán predsedajúci, vážený pán minister, panie poslankyne, páni poslanci, predmetný návrh zákona o veterinárnej starostlivosti úzko nadväzuje na prijaté zákony, ktoré v tejto oblasti už v snemovni boli aproximované, hlavne z hľadiska kontroly nad potravinami, nad zvieratami a nad všetkým živočíšnym materiálom, ktorý prichádza do styku hlavne z hľadiska zdravia občanov. Vážený pán minister, považoval by som za potrebné, keby ste nás oboznámili s tým, ako prebieha v praxi aplikácia zákona o štátnej veterinárnej a potravinárskej správe. Či sa osvedčil model, ku ktorému sme tak úporne či už vo výbore pre pôdohospodárstvo, ale aj v snemovni predkladali rôzne návrhy a diskutovali, či v podstate ide o správne rozhodnutie. Z dôvodovej správy som si v tejto všeobecnej rozprave prečítal hlavne odhad dosahov na verejné financie, ktoré sú v súvislosti s úpravou zákona veľmi dôležité, z toho pohľadu, že sa vytvárajú špecializované správy v obvodoch. Z pohľadu rozšírenia kompetencií veterinárnych správ je hlavné zavedenie centrálnej evidencii zvierat, ďalej požiadavky, ktoré budú musieť akceptovať drobní prevádzkovatelia bitúnkov a rôznych spracovní, úprav živočíšnych produktov, ktoré nezodpovedajú podmienkam, najmä smerniciam Európskej únie a vstupu nášho poľnohospodárstva do Európskej únie. Myslím si, že tu je dosť vážny problém, že naše mäsiarske podniky, ktoré sú vysokošpecializované a majú veľký objem, majú už dostatočne vytvorený priestor a môžu čerpať ekonomické zdroje aj z fondu SAPARD na to, aby svoje technologické podmienky prispôsobili týmto daným potrebám. Ale 160 drobných prevádzkarní a úpravní mäsa na Slovensku sa mi zdá nie primeraný pokrok na to, aby došlo ku koncentrácii a špecializácii tohto prostredia. Preto si myslím, že z hľadiska aplikácie zákona a dôkladného uvedenia celého kontrolného a povoľovacieho systému do praxe už po vyjdení zákona príde k niektorým bolestivým zásahom v podnikateľskej sfére. Neviem, či je rezort pripravený na takéto riešenie, či to nebude mať vážny dosah a či sa nevytvorí týmto spôsobom aj ďalší krízový problém v oblasti živočíšnej produkcie. Na strane 5 v odhade dosahov na verejné financie sa píše, že úhradu nákladov na prevenciu, kontrolu a eradikáciu chorôb zvierat uvedených v prílohe č. 4 a 5 Ministerstvo pôdohospodárstva Slovenskej republiky schváli Národný program eradikácie, ktorý ustanoví osobitný zákon. Pýtam sa, ako to vyzerá s Národným programom eradikácie, či ho pripravujete v rezorte, či uzrie svetlo sveta v kontexte s týmto návrhom zákona, alebo či sa to ponecháva už na nové volebné obdobie. Vieme veľmi dobre, že v tomto roku sa rezort vážne borí s tým, aby mohol uhrádzať náklady hlavne na monitorovanie a odstraňovanie všetkých možností, ktoré spôsobujú, aby sa u nás rozširovala choroba šialených kráv. Aj závery krízového štábu našich poľnohospodárov, ktoré sa konali 13. mája, zásadne nesúhlasia s tým, aby sa uhrádzali náklady na IACS, BSE a pozemkové úpravy z dotácií pre poľnohospodárstvo, pretože je to aj v rozpore so zámermi zákona o štátnom rozpočte na rok 2002. A to znamená, že by sme mali v snemovni trvať na tom, aby – ako to bolo predznačené pri príprave štátneho rozpočtu na rok 2002 – tieto náklady boli uhrádzané zo Všeobecnej pokladničnej správy. Chcem sa spýtať, pán minister, v akom štádiu sa nachádza riešenie rezortu s vládou, či je nádej, aby sa tento problém vyriešil pre poľnohospodárov pozitívne, pretože prostriedkov nie je dostatok. Veľmi dôležitý je odhad dosahov na obyvateľov, na hospodárenie podnikateľskej sféry a iných právnických osôb. Píše sa, že návrh zákona ponecháva v platnosti doterajšie osvedčenia o splnení podmienok vydané na určitý čas až do 31. 12. 2003. Máme tomu rozumieť tak, že všetci tí, ktorí sú zatiaľ v rozpore s týmito smernicami, nebudú posudzovaní ani po prijatí nového zákona týmto spôsobom striktne a majú kvázi 1-ročnú lehotu alebo 1,5-ročnú lehotu na to, aby sa týmto podmienkam prispôsobili, aby potom mohli vstúpiť do jednotného trhu od 1. januára 2004, ak budeme prijatí do Európskej únie? Samozrejme, že náležité podmienky a podrobnosti tohto zákona, ktorý je pripravený rezortom do druhého čítania, budeme posudzovať v druhom čítaní. Ale treba vo všeobecnosti povedať, že veterinárna starostlivosť u nás má veľké nároky a veľké ciele, len finančné vyjadrenie alebo finančná podpora a finančné zdroje sa špecializovanému kontrolnému orgánu alebo kontrolnej správe v našom rezorte nedostáva v takej miere, ako by to bolo potrebné. Toľko do všeobecnej rozpravy. A inak si myslím, že je nutné, aby sme tento návrh zákona do druhého čítania posunuli. Ďakujem pekne. I. Presperín, podpredseda NR SR: Ďakujem. Nie sú žiadne faktické poznámky k vystúpeniu pána poslanca Delingu. Pýtam sa, pán minister, či chcete reagovať na rozpravu, ktorú zároveň považujem za skončenú. Nech sa páči, pán minister Koncoš má slovo v rozprave. P. Koncoš, minister pôdohospodárstva SR: Otázka, ako v praxi prebieha aplikácia zákona o štátnej veterinárnej a potravinovej správe, tak trochu súvisí s inou problematikou, predovšetkým s kontrolou potravín. Chcem však zdôrazniť, že všetky delimitácie prebehli a v podstate sa zamestnali všetci pracovníci, ktorí pracovali v kontrolnej oblasti, v kontrolnej sfére. Uvoľnili sa niektorí, alebo uvoľňujú sa postupne niektorí administratívni pracovníci. Ak si dobre pamätám, nebude to viac ako 60 až 70 pracovníkov. Počty pracovníkov sa nebudú znižovať, ale administratívni pracovníci sa nahradia postupne špecialistami na kontrolu potravín tak, aby sa kontrola potravinového reťazca sprísnila. K tým 160 bitúnkom a spracovniam mäsa, bolo ich viac ako 200, niektoré sa postupne zatvárajú, pretože nie sú schopní vlastníci a podnikatelia v týchto zariadeniach dodržiavať ani súčasne platné normy. A náklady, ktoré by bolo treba vynaložiť na ich úpravu, samozrejme, prevyšujú efekt z takýchto nákladov. Teda efekt nie je očakávaný vynaloženým nákladom a nezabezpečuje ďalšiu rentabilitu. V tejto súvislosti hneď aj k tomu bodu 5 – plnenie podmienok v závodoch na spracovanie potravín na vstup do Európskej únie. Tu sú uvedené v dôvodovej správe termíny, dokedy bolo treba, aby vlastníci, majitelia požiadali o pasportizáciu a aby sa vyjadrili, či žiadajú, alebo nežiadajú prechodné obdobie. Tá pasportizácia sa v súlade a v súvislosti s tým postupne robila. Teraz, priznám sa, nemám prehľad, koľko prevádzok na spracovanie potravín a na výrobu potravín požiadalo o predĺženie termínu na splnenie podmienok Európskej únie. Ale v niektorých odvetviach sa v podstate všetci výrobcovia zaviazali do termínu vstupu do Európskej únie splniť podmienky. K úhrade nákladov na eradikáciu. Osobitný zákon sa teraz pripravuje, ale nepredpokladáme, že bude schválený v tomto volebnom období, že to bude zákon, ktorý už bude schvaľovať poslanecká snemovňa, pardon, Národná rada Slovenskej republiky v novom volebnom období. Úhrada nákladov sa zatiaľ bude uskutočňovať na základe doterajšieho postupu a doterajšieho zákona. Upresňujú sa len choroby, na ktoré sa budú môcť uhradzovať náklady. Úhrada nákladov na BSE je hradená z rozpočtu kapitoly ministerstva pôdohospodárstva. Predložil som do vlády návrh na vyčlenenie 402 mil. Sk. Zároveň sme predložili program v rámci programu PHARE na kontrolu v súvislosti s BSE, na odstraňovanie a špecifikovanie zinkových materiálov, kde sa Európska komisia zaviazala, resp. ponúkla možnosť úhrady časti nákladov. Takže predpokladám, že pokiaľ sa tento projekt schváli v Európskej komisii, v osobitnej komisii sa u nás, ktorá pracuje pri vláde, schválil, tak sa táto suma približne o jednu tretinu zníži. Pravdou je, že v Českej republike ministerstvo pôdohospodárstva ani vláda Českej republiky nevyčlenili žiadne prostriedky na úhradu špecifikovania rizikových materiálov. To však pre nás nemôže byť príklad, pretože vo všetkých krajinách Európskej únie sa to hradí z osobitných výdavkov. A tie rozpočty kapitol boli o túto sumu nevyhnutné na diagnostiku a na odstraňovanie špecifikovaných rizikových materiálov, sú teda vyčlenené osobitne. Toľko zatiaľ. Ďakujem. I. Presperín, podpredseda NR SR: Pán spravodajca, chcete sa vy vyjadriť? Nie. Prerušujem rokovanie o tomto bode programu. Páni poslanci, panie poslankyne, ďalej pristúpime k prerokúvaniu vládneho návrhu zákona, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov . Máte ju ako tlač 1524. Návrh na pridelenie vládneho návrhu zákona máte v rozhodnutí predsedu Národnej rady č. 1743. Prosím, pána ministra pôdohospodárstva Slovenskej republiky Pavla Koncoša, aby sa ujal slova k tomuto návrhu zákona vlády Slovenskej republiky. P. Koncoš, minister pôdohospodárstva SR: Ďakujem, pán podpredseda Národnej rady. Predložený vládny návrh zákona, ktorým sa mení a dopĺňa zákon č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov, vypracovalo Ministerstvo pôdohospodárstva Slovenskej republiky na základe uznesenia vlády Slovenskej republiky č. 1154 z 12. decembra 2001 a v súlade s Plánom legislatívnych úloh vlády Slovenskej republiky na rok 2002 ako prioritnú úlohu vlády vyplývajúcu z Pravidelnej správy Európskej komisie o pripravenosti Slovenskej republiky na členstvo v Európskej únii z 13. novembra 2001. Predloženým vládnym návrhom zákona sa reaguje na doterajšie skúsenosti získané praxou počas vykonávania pozemkových úprav podľa platného zákona Slovenskej národnej rady č. 30/1991. Cieľom predloženého návrhu je upraviť oblasť procesnej stránky konania pri pozemkových úpravách, ďalej postavenie združenia účastníkov, vyrovnanie za pôvodné pozemky, realizáciu plánovaných opatrení, úpravu náhradného užívania pozemkov a financovanie pozemkových úprav. Predloženým vládnym návrhom zákona sa rieši aj otázka doručovania rozhodnutia nariadení, možnosť podania odvolania a iných opravných prostriedkov, zastavenie konania, rozširujú sa dôvody pozemkových úprav, spresňuje sa okruh účastníkov konania a spôsob odstránenia nedostatkov dodatočne zistených po schválení vykonania projektu pozemkových úprav. V predloženom vládnom návrhu zákona sa reaguje na podnety z praxe, umožňuje sa v zdokonalenej a právne čistej forme postupovať v samotnom konaní a tvorbe pozemkových úprav. Predložený návrh zákona zabezpečuje zlučiteľnosť práva Slovenskej republiky s právom Európskej únie. Vzhľadom na uvedené dovoľujem si vás požiadať o vyjadrenie súhlasu s predloženým vládnym návrhom zákona a jeho odporučenie do druhého čítania. Ďakujem. I. Presperín, podpredseda NR SR: Ďakujem, pán minister. Prosím pána poslanca Pavla Delingu ako spravodajcu, ktorého určil navrhnutý gestorský výbor pre pôdohospodárstvo, aby sa ujal slova. P. Delinga, poslanec: Vážená Národná rada, panie poslankyne, páni poslanci, vážený pán minister, mám za povinnosť vystúpiť ako spravodajca k tomuto vládnemu návrhu zákona, a to v súlade s § 73 ods. 1 o rokovacom poriadku v prvom čítaní, pretože ma tým poveril výbor pre pôdohospodárstvo svojím uznesením č. 400 z 9. mája tohto roku. Mojou povinnosťou je konštatovať, že uvedený návrh zákona z formálnoprávnej stránky má všetky náležitosti, ktoré ukladá zákon o rokovacom poriadku v § 67 a 68, že tento návrh zákona má aj náležitosti, ktoré sú určené v legislatívnych pravidlách. Chcem konštatovať, že tento návrh zákona okrem paragrafového znenia obsahuje dôvodovú správu. Je dôležité, že zo znenia návrhu zákona sa dá dosiahnuť to, čo si za svoje predsavzala vláda. Všeobecná časť dôvodovej správy obsahuje vyjadrenia, predovšetkým súlad návrhu zákona s Ústavou Slovenskej republiky v súvislosti s inými zákonmi a medzinárodnými zmluvami, zhodnotenie súčasného stavu tejto problematiky a dôvody potreby tohto právneho riešenia. V dôvodovej správe je poukázané aj na finančný vplyv na štátny rozpočet, nielen na štátny rozpočet, ale aj na rozpočet obcí. Návrh zákona obsahuje doložku zlučiteľnosti s právom Európskej únie, z ktorej vyplýva, že v práve Európskej únie problematika návrhu zákona je upravená a týka sa rámcovo čl. 6 ods. 2 Zmluvy o Európskej únii, tzv. Amsterdamské znenie. Stupeň zlučiteľnosti nie je potrebné uvádzať vzhľadom na vnútroštátny charakter upravovanej problematiky. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla v zmysle § 73 ods. 3 písm. c) rokovacieho poriadku na tom, že po rozprave odporučí tento návrh zákona prerokovať v druhom čítaní. Súčasne budem odporúčať podľa § 74 ods. 1 zákona o rokovacom poriadku Národnej rade a v súlade s rozhodnutím, ktoré vydal predseda Národnej rady č. 1743 z 29. apríla tohto roku, prideliť vládny návrh zákona, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách a usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov, v druhom čítaní na prerokovanie týmto výborom: Ústavnoprávnemu výboru Národnej rady, Výboru Národnej rady pre pôdohospodárstvo, Výboru Národnej rady pre financie, rozpočet a menu a Výboru Národnej rady pre verejnú správu. Za gestorský výbor navrhujem, aby Národná rada v súlade s citovaným návrhom predsedu Národnej rady určila výbor pre pôdohospodárstvo, pričom odporúčam, aby výbory tento návrh zákona prerokovali do 26. júna tohto roku a gestorský výbor do 28. júna tohto roku. Toľko, pán predsedajúci, ako spravodajca. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre spravodajcov. Otváram všeobecnú rozpravu k tomuto bodu programu, vážené panie poslankyne, páni poslanci. Písomne nemám nikoho prihláseného do rozpravy. Pýtam sa, kto sa chce prihlásiť ústne? Pán poslanec Delinga. Ešte niekto? Nie. Končím možnosť prihlásiť sa do rozpravy ústne. Slovo má pán poslanec Delinga. P. Delinga, poslanec: Vážený pán predsedajúci, vážený pán minister, dovoľte mi, aby som predniesol niekoľko svojich úvah vo všeobecnej rozprave k tomuto návrhu zákona. Je pravda, že pozemkové úpravy a vôbec prebiehajúci proces zisťovania vlastníctva a spravovania pôdy, ktorá doteraz nebola identifikovaná, je vážnym problémom, ktorý sťažuje celý proces aproximácie našej spoločnosti v budúcnosti do Európskej únie. Zákon, ktorý doteraz platil, bol a je podľa mňa dobrý, ale musí sa prispôsobiť podmienkam, ktoré sú nevyhnutné. I napriek tomu, že tento zákon bol dobrý a svoje postavenie tam zohráva hlavne Slovenský pozemkový fond, došlo k niektorým problémom, ktoré sa v praxi vyskytli, a konštatujem, že niektoré takéto zásadné veci tento zákon odstraňuje. Uvádza však vo svojich paragrafoch niektoré tiež diskutabilné problémy. Chcem poukázať napríklad na odsek 1, ktorý v § 1 bude hovoriť o nejakom zohľadňovaní všeobecného prospechu. Ďalej podpora kultúry vidieka. Čiže ak sú to pojmy, ktoré sú nám dosť známe v hovorovej rétorike, ale z hľadiska zákona bude treba prísnejšie vymedziť, čo to znamená „zohľadnenie všeobecného prospechu“ a kto bude mať možnosť tieto hranice všeobecného prospechu určiť. V ďalších paragrafoch sa výraznejšie z hľadiska uvádzania určitých úprav a dokončení hlavne katastrálnych úprav dávajú do pohybu v kompetenciách okresné úrady. To znamená, že okresné úrady dostanú v podstate ako štátne organizácie vysokú právomoc? A vieme, čo to je okresný úrad. Okresný úrad je štátny úradník a okresný úrad je predovšetkým prednosta okresného úradu a vedúci príslušného odboru. Takže si myslím, že by tu mala byť určitá verejnoprávna kontrola, ktorá by mala byť riešená aj zo stanoviska vyššieho územného celku, teda tých orgánov, ktoré sú pod verejnou správou, pod správou ľudu, pod správou poslancov. Ďalej sa rozširujú v § 6 účastníci pozemkových úprav a hovorí sa tam najmä v ods. 1 písm. d), že „účastníkmi pozemkových úprav sú fyzické osoby a právnické osoby, ktorých vlastnícke alebo iné práva môžu byť pozemkovými úpravami dotknuté“. Považujem to za správne. Len potom neviem, prečo musí byť osobitne vymenovaná v písm. g) štátna organizácia lesného hospodárstva, pretože aj to je právnická osoba. Ďalej by som sa chcel zmieniť o tom, to je na tretej strane, v ods. 5 tohto paragrafu, kde sa píše, že „Slovenský pozemkový fond a štátna organizácia lesného hospodárstva v konaní vo veciach pozemkových úprav vykonáva práva vlastníka nehnuteľností vo vlastníctve štátu a zastupuje neznámych vlastníkov pozemkov alebo vlastníkov pozemkov“ a tak ďalej atď. Myslím si, že v tomto prípade to treba jasne definovať, že štátna organizácia lesného hospodárstva nezastupuje neznámych vlastníkov, ale zastupuje jasne a determinovane štát, teda tú pôdu, ktorú vlastne obhospodaruje štát. Čiže sú tu niektoré také vážnejšie veci, nad ktorými sa treba zamyslieť, ako napríklad v § 8b Jednoduché pozemkové úpravy: „Ak si to dané podmienky a okolnosti vyžadujú“. Tak to je široká paleta uvažovania. Dané podmienky a okolnosti sú vždy. Vždy a v každom prípade sú nejaké dané podmienky a okolnosti, takže si myslím, že v tomto prípade tiež bude treba pristúpiť k striktnému vymedzeniu, pretože v pozemkovom práve môže dôjsť pri takýchto definíciách k rôznym sporom vzájomných stránok a k nejasnostiam, ktoré by zbytočne boli predmetom súdnych rokovaní a vynakladania finančných zdrojov tam, kde nie je potrebné. Určité ohraničenia, ktoré vychádzajú z návrhu hlavne pri vyrovnávaní pozemkových úprav z hľadiska cenových náležitostí pri vysporiadavaní s príslušnými vlastníkmi cenových náhrad, považujem za pozitívny prístup rezortu v tomto návrhu zákona a dajú sa akceptovať. Takže celkove pri podpore tohto návrhu zákona je potrebné si vyjasniť niektoré dikcie, ktoré v legislatíve musia byť jasné a nemôžu byť v polohe úvahy alebo subjektívneho rozhodovania najmä štátnych úradníkov, pretože vieme, kam všade štátna moc môže zájsť. Pán minister, chcel by som ťa požiadať, aby ste boli prístupní v druhom čítaní tieto veci dať do presnejších dikcií, do jasnejšej polohy tak, aby aplikácia zákona nespôsobovala ďalšie muky tým, ktorí sa chcú dopracovať k svojim vlastníckym právam. Ďakujem pekne. I. Presperín, podpredseda NR SR: Ďakujem, pán poslanec. Vyhlasujem rozpravu o tomto bode za skončenú. Pán minister, chcete reagovať na rozpravu? Nech sa páči. P. Koncoš, minister pôdohospodárstva SR: Len veľmi krátko si dovolím zareagovať na rozpravu. Pokiaľ ide o vysoké právomoci okresných úradov a prečo sa nezakladajú v tomto zákone aj kompetencie a právomoci vyšších územných celkov, nepredpokladáme prenos kompetencií v oblasti pozemkového práva na vyššie územné celky. K rozšíreniu účastníkov pozemkových úprav a k osobitnému vymenovaniu štátnej organizácie lesného hospodárstva, je to najmä preto, že táto štátna organizácia Lesy Slovenskej republiky zo zákona vedie evidenciu lesných pozemkov a zastupuje aj fyzické osoby a prípadne aj neznámych vlastníkov a spravuje aj tieto pozemky. Takže je to v súlade s platným zákonom. Súhlasím s tým, že niektoré pojmy, ako si uviedol, pán poslanec, „ak si to dané podmienky a okolnosti vyžadujú“, treba bližšie špecifikovať. Pokiaľ ide o § 1 ods. 1 „verejný záujem“, on je definovaný v § 12 pôvodného zákona a teraz sa verejný záujem rozširuje o niektoré ďalšie činnosti, napríklad rekreačné, resp. zariadenia slúžiace na rekreačné účely, športoviská, a dopĺňa sa, špecifikuje sa práve v novele zákona v tomto § 12, ktoré stavby sú zahrnuté pod tento pojem „verejný záujem“. Ďakujem. I. Presperín, podpredseda NR SR: Ďakujem, pán minister. Pán spravodajca, už nechcete znova vystúpiť, predpokladám, takže preruším rokovanie o tomto bode programu. Ďakujem. Prejdeme k prvému čítaniu o vládnom návrhu zákona, ktorým sa mení a dopĺňa zákon Národnej rady Slovenskej republiky č. 291/1996 Z. z. o odrodách a osivách . Vládny návrh zákona ste dostali ako tlač 1446. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1628. Prosím pána ministra pôdohospodárstva Slovenskej republiky Pavla Koncoša, aby uviedol tento návrh zákona. P. Koncoš, minister pôdohospodárstva SR: Ďakujem za slovo, pán predsedajúci. Návrh novely zákona o odrodách a osivách predkladám na základe Plánu legislatívnych úloh vlády Slovenskej republiky na rok 2002 ako prioritnú úlohu vyplývajúcu z bodu B.88 uznesenia vlády Slovenskej republiky č. 1154 z 12. decembra 2001. Hlavným dôvodom jeho vypracovania je potreba reagovať na tie právne predpisy Európskej únie, ktoré upravujú práva a povinnosti fyzických osôb a právnických osôb pri registrácii a skúšaní odrôd rastlín a pri výrobe, uznávaní a uvádzaní do obehu množiteľského materiálu odrôd rastlín. Cieľom navrhovaného zákona je dosiahnutie zosúladenia právneho poriadku Slovenskej republiky s právnymi predpismi Európskej únie v danej oblasti, t. j. vytvorenie rovnakých podmienok na registráciu a skúšanie odrôd rastlín, obchodovanie s množiteľským materiálom, ako aj vzájomné uznávanie semenárskych certifikátov. Dosiahnutie porovnateľného stavu v celoeurópskom meradle má význam pre reguláciu trhu s osivami a sadivami a teda množiteľským materiálom odrôd rastlín a tiež pre zosúladenie pravidiel v súvislosti s registráciou a skúšaním odrôd. Aj v tomto prípade sa obraciam na panie poslankyne a pánov poslancov so žiadosťou o prerokovanie predkladaného návrhu zákona a jeho odporúčanie na prerokovanie v druhom čítaní. Ďakujem. I. Presperín, podpredseda NR SR: Ďakujem pekne, pán minister. Prosím pána poslanca Jozefa Klemensa, ktorého navrhol gestorský výbor za spravodajcu, aby sa ujal slova. J. Klemens, poslanec: Ďakujem pekne. Vážený pán predsedajúci, vážený pán minister, vážené kolegyne a kolegovia, dovoľujem si predložiť spravodajskú správu k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 291/1996 Z. z. o odrodách a osivách, ktorú ste dostali ako tlač 1446 v prvom čítaní, a to v súlade s § 73 ods. 1 zákona o rokovacom poriadku. Vystúpiť na dnešnej schôdzi Národnej rady Slovenskej republiky k uvedenému vládnemu návrhu zákona ma určil Výbor Národnej rady Slovenskej republiky pre pôdohospodárstvo svojím uznesením č. 389 zo dňa 10. apríla tohto roku. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a 68 zákona o rokovacom poriadku Národnej rady Slovenskej republiky, ako i náležitosti určené v legislatívnych pravidlách, to značí, že vládny návrh zákona obsahuje paragrafované znenie i dôvodovú správu. Ďalej konštatujem, že zo znenia návrhu zákona je zrejmé, čo sa zákonom má dosiahnuť. Všeobecná časť dôvodovej správy obsahuje takéto vyjadrenie, a to súlad návrhu zákona s Ústavou Slovenskej republiky v súvislosti s inými zákonmi a medzinárodnými zmluvami, zhodnotenie súčasného stavu, dôvodov potreby novej právnej úpravy, hospodárskeho a finančného vplyvu na štátny rozpočet, ako i finančného dosahu na rozpočty obcí. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje doložku zlučiteľnosti s právom Európskej únie, z ktorej vyplýva, že v práve Európskej únie problematika návrhu zákona je upravená. Patrí medzi prioritné oblasti aproximácie práva, uvedené v článku 70 Európskej dohody o pridružení, oblasť ochrany zdravia a života ľudí, zvierat a rastlín a patrí medzi priority odporúčané v tzv. Bielej knihe. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený vládny návrh zákona prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku a v súlade s rozhodnutím predsedu Národnej rady Slovenskej republiky č. 1628 z 11. apríla tohto roku prideliť vládny návrh zákona, ktorým sa mení a dopĺňa zákon Národnej rady Slovenskej republiky č. 291/1996 Z. z. o odrodách a osivách, v druhom čítaní na prerokovanie týmto trom výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre pôdohospodárstvo a Výboru Národnej rady Slovenskej republiky pre životné prostredie a ochranu prírody. Za gestorský výbor navrhujem v súlade s citovaným návrhom predsedu Národnej rady Slovenskej republiky Výbor Národnej rady Slovenskej republiky pre pôdohospodárstvo, pričom odporúčam, aby výbory predmetný vládny návrh zákona prerokovali v lehote do 26. júna tohto roku a gestorský výbor do 28. júna tohto roku. Pán predsedajúci, prosím, môžete otvoriť rozpravu k danej problematike. I. Presperín, podpredseda NR SR: Ďakujem, pán poslanec. Prosím, zaujmite miesto pre spravodajcov. Otváram všeobecnú rozpravu k tomuto bodu programu. Písomne nebol nikto prihlásený. Ústne sa hlási niekto? Nie. Vyhlasujem rozpravu za skončenú. Prerušujem rokovanie o tomto bode programu. Ďakujem pánu poslancovi Klemensovi. Pôjdeme ďalej. Nasleduje prvé čítanie o vládnom návrhu zákona, ktorým sa mení a dopĺňa zákon č. 224/1998 Z. z. o ekologickom poľnohospodárstve a výrobe biopotravín . Vládny návrh zákona máte ako tlač 1444 a rozhodnutie predsedu Národnej rady pod č. 1626 máte vo svojich materiáloch. Vládny návrh zákona uvedie minister pôdohospodárstva Slovenskej republiky Pavel Koncoš. Prosím pána ministra, aby sa ujal slova. P. Koncoš, minister pôdohospodárstva SR: Ďakujem. Z poverenia vlády na základe jej uznesenia č. 1154 z 12. 12. 2001 predkladám vládny návrh zákona, ktorým sa mení a dopĺňa zákon č. 224/1998 Z. z. o ekologickom poľnohospodárstve a výrobe biopotravín. Predloženým vládnym návrhom zákona sledujeme cieľ zosúladiť legislatívu Európskej únie v oblasti ekologického poľnohospodárstva a výroby biopotravín s našou legislatívou. Konkrétne ide o tie nariadenia rady, ktoré boli schválené od prijatia zákona o ekologickom potravinárstve a výrobe biopotravín v roku 1998 tak, aby bol zosúladený systém ekologického poľnohospodárstva a výroby biopotravín so systémom ekologického poľnohospodárstva a výroby biopotravín v Európskej únii a Slovenskej republike, nadväznosť jednotlivých prvkov tohto systému, najmä poľnohospodárska produkcia, výroba potravín, uvádzanie na trh, inšpekcia, evidencia, registrácia s upresnením práva a povinností nositeľov uvedených činností. Predložený vládny návrh zákona zároveň je v súlade so všeobecnými požiadavkami na orgány, ktoré prevádzkujú certifikačné systémy výrobkov podľa európskych noriem a slovenských technických noriem. Predložený vládny návrh zákona je svojím obsahom garanciou výrobku, ktorý bude označený značkou ekologického poľnohospodárskeho výrobku. Na základe uvedených skutočností si vás dovoľujem požiadať o podporu návrhu zákona a jeho prerokovanie v druhom a treťom čítaní. I. Presperín, podpredseda NR SR: Ďakujem, pán minister. Prosím pána poslanca Antona Juriša, ktorého určil gestorský výbor pre pôdohospodárstvo, aby sa ujal slova. Pán poslanec Juriš, nech sa páči. A. Juriš, poslanec: Vážený pán predsedajúci, vážené panie poslankyne, vážení páni poslanci, mám poverenie výboru ako spravodajca vystúpiť k uvedenému návrhu vládneho zákona. Konštatujem, že uvedený návrh spĺňa všetky právne náležitosti uvedené v § 67 a 68 zákona o rokovacom poriadku Národnej rady. Vychádzajúc z oprávnení, ktoré pre mňa ako spravodajcu vyplývajú z § 73 rokovacom poriadku, odporúčam, aby sa Národná rada uzniesla podľa § 73 ods. 3 písm. c) rokovacieho poriadku, že po rozprave odporučí uvedený vládny návrh zákona prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku a v súlade s rozhodnutím predsedu Národnej rady č. 1626 z 11. apríla 2002 prideliť vládny návrh zákona o ekologickom poľnohospodárstve a výrobe biopotravín (tlač 1444) v druhom čítaní na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre životné prostredie a ochranu prírody a Výboru Národnej rady Slovenskej republiky pre pôdohospodárstvo, ktorý zároveň navrhujem, aby bol gestorským výborom. Prerokovať výbory by ho mali do 30 dní po schválení prvého čítania a gestorský výbor do 32 dní po schválení prvého čítania. Ďakujem. I. Presperín, podpredseda NR SR: Ďakujem, pán poslanec. Otváram všeobecnú rozpravu o tomto bode programu. Písomne nie je nikto prihlásený z poslancov a poslankýň. Kto sa hlási ústne? Nikto. Vyhlasujem rozpravu za skončenú. Prerušujem rokovanie o tomto bode programu. Ďakujem, pán poslanec Juriš. Pristúpime k prvému čítaniu o vládnom návrhu zákona, ktorým sa mení a dopĺňa zákon Národnej rady Slovenskej republiky č. 332/1996 Z. z. o vinohradníctve a vinárstve a o zmene zákona č. 61/1964 Zb. o rozvoji rastlinnej výroby v znení zákona č. 132/1989 Zb. v znení zákona č. 23/2002 Z. z. Vládny návrh zákona máte ako tlač 1443 a návrh na pridelenie vládneho návrhu zákona na prerokovanie výborom máte pod č. 1625. Prosím pána ministra pôdohospodárstva Pavla Koncoša, aby sa ujal slova. P. Koncoš, minister pôdohospodárstva SR: Ďakujem za slovo. Návrh zákona, ktorým sa mení a dopĺňa zákon Národnej rady Slovenskej republiky č. 332/1996 Z. z. o vinohradníctve a vinárstve a o zmene zákona č. 61/1964 Zb. o rozvoji rastlinnej výroby v znení zákona č. 132/1989 Zb. v znení zákona č. 23/2002 Z. z., predkladám na základe uznesenia vlády Slovenskej republiky z 12. decembra 2001 č. 1154 a v súlade s Plánom legislatívnych úloh vlády Slovenskej republiky na rok 2002. Je tiež zaradený medzi prioritné úlohy vlády Slovenskej republiky. Jeho vypracovanie si vyžiadala potreba zosúladiť doterajšiu legislatívnu úpravu vinohradníctva a vinárstva s legislatívou Európskej únie. Od roku 1996, keď bola v Slovenskej republike prijatá základná právna úprava vinohradníctva a vinárstva (zákon č. 332/1996 Z. z.), prešla legislatívna úprava vinohradníctva a vinárstva v Európskej únii závažnými legislatívnymi zmenami. Táto oblasť je upravená značným počtom nariadení Európskej únie. Odporúčania Európskej únie aj v jej rozhodnutí, ktoré sa týkajú hlavne regulácie výroby hrozna a vína s cieľom zabezpečiť rovnováhu trhu s vínom. Zákon č. 332/1996 Z. z. harmonizoval úpravu vinohradníctva a vinárstva hlavne v oblasti definovania vinohradníckej oblasti, zaviedol vinárske postupy, kontrolný systém označovania vín a ustanovil povinnosť predkladania sprievodných dokumentov pri nákupe a predaji vína. Nariadenie Rady Európy č. 1493 z roku 1999, ktoré je potrebné prebrať do nášho právneho poriadku, je zamerané na úpravy regulovania množstva a kvality tovaru a vína vo vzťahu k zabezpečeniu rovnováhy na trhu s vínom. Zahŕňa aj úpravu výsadbových práv a ďalších mechanizmov regulujúcich vinohradnícku výrobu. Tento návrh zákona dopĺňa doteraz platný zákon Národnej rady o úpravu oprávnenia na pestovanie viniča hroznorodého na podnikateľské účely, tzv. výsadbové právo. Harmonizácia praxe pri výrobe vysokokvalitných vín vyžaduje zaviesť novú kategóriu vín: akostné víno vyrobené vo vymedzených regiónoch. Preto sa rozlišujú druhy vína a upravujú sa podmienky ich výroby a označovania. Tretím okruhom predkladanej právnej úpravy je úprava registrácie vinohradov. Jej cieľom je zakotviť registráciu všetkých vinohradov s výmerou väčšou ako 1 000 m2, ktoré sú využívané na podnikateľské účely a registrované ako vinohradníctvo. Získajú sa tak údaje o pestovaní viniča hroznorodého v potrebnom rozsahu v súlade s požiadavkami Európskej únie. Ostatné body predkladaného návrhu zákona nadväzujú na úpravu uvedených základných okruhov. Vykonávacie predpisy, ktorých na vydanie tento zákon splnomocňuje Ministerstvo pôdohospodárstva Slovenskej republiky, budú do dňa nadobudnutia účinnosti, ktorý sa navrhuje 1. január 2003, vydané. Predložený návrh zákona nezosúlaďuje legislatívu Slovenskej republiky v oblasti vinohradníctva a vinárstva s legislatívou Európskej únie v celom rozsahu. Toto zosúladenie sa dosiahne vydaním aproximačného nariadenia vlády Slovenskej republiky, ktorým sa vydáva trhový poriadok pre víno, ako aj predpisov na vykonanie zákona Národnej rady Slovenskej republiky č. 332/1996 Z. z. Panie poslankyne, páni poslanci, obraciam sa na vás so žiadosťou o prerokovanie predkladaného návrhu zákona a jeho odporúčanie na prerokovanie v Národnej rade Slovenskej republiky v druhom čítaní. Ďakujem. I. Presperín, podpredseda NR SR: Ďakujem, pán minister. Dávam slovo určenému spravodajcovi. Gestorským výborom je výbor pre pôdohospodárstvo a určil pána poslanca Antona Juriša ako spravodajcu. Máte slovo. A. Juriš, poslanec: Vážený pán predsedajúci, vážené panie poslankyne, poslanci, vystúpiť na dnešnej schôdzi Národnej rady Slovenskej republiky k uvedenému vládnemu návrhu ma určil Výbor Národnej rady Slovenskej republiky pre pôdohospodárstvo svojím uznesením č. 386 z 10. apríla 2002. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a 68 zákona o rokovacom poriadku, ako i náležitosti určené v legislatívnych pravidlách. Vychádzajúc z oprávnení, ktoré pre mňa ako spravodajcu vyplývajú z § 73 rokovacieho poriadku, navrhujem, že po rozprave odporučíme uvedený vládny návrh zákona prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku a v súlade s rozhodnutím predsedu Národnej rady č. 1625 z 11. apríla 2002 prideliť vládny návrh zákona na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre pôdohospodárstvo, ktorý by zároveň mal byť gestorským výborom. Navrhujem, aby výbory návrh prerokovali do 30 dní od prerokovania v prvom čítaní a gestorský výbor do 32 dní od prerokovania v prvom čítaní. Ďakujem. I. Presperín, podpredseda NR SR: Ďakujem, pán poslanec. Prosím, aby ste zaujali svoje miesto pre spravodajcu. Otváram všeobecnú rozpravu k tomuto bodu programu. Písomne nie je nikto prihlásený. Ústne sa hlási niekto? Nie. Vyhlasujem rozpravu o tomto bode programu za skončenú. Ďakujem pánu poslancovi Jurišovi. Ďalším bodom programu je prvé čítanie o vládnom návrhu zákona, ktorým sa mení a dopĺňa zákon Národnej rady Slovenskej republiky č. 180/1995 Z. z. o opatreniach na usporiadanie vlastníctva k pozemkom v znení neskorších predpisov . Vládny návrh zákona máte ako tlač 1442 a rozhodnutie predsedu Národnej rady máte pod č. 1624. Prosím pána ministra pôdohospodárstva Pavla Koncoša, aby sa ujal slova. P. Koncoš, minister pôdohospodárstva SR: Ďakujem. Predložený vládny návrh zákona, ktorým sa mení a dopĺňa zákon Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, vypracovalo Ministerstvo pôdohospodárstva Slovenskej republiky na základe uznesenia vlády Slovenskej republiky a v súlade s uznesením vlády Slovenskej republiky č. 1154 z 12. decembra 2001 a v súlade s Plánom legislatívnych úloh vlády Slovenskej republiky na rok 2002 ako prioritnú úlohu vlády Slovenskej republiky, ktorá vyplýva z Pravidelnej správy Európskej komisie o pripravenosti Slovenskej republiky na členstvo v Európskej únii z 13. novembra 2001. Predložený návrh zákona ustanovuje spôsob opravného prostriedku voči rozhodnutiu o schválení registra, ak sa v ňom vyskytli chybné údaje o parcelách, ako aj vlastníckych právach k nehnuteľnostiam po zápise registra do operátov katastra nehnuteľností. Vzhľadom na koordinačnú funkciu komisia na obnovu evidencie pozemkov a právnych vzťahov k nim pri oprave chýb v registri sa existencia predmetnej komisie predlžuje. Predloženým návrhom sa taktiež spriehľadňuje vyberanie správnych poplatkov, upravuje sa oblasť zastupovania nezistených vlastníkov Slovenským pozemkovým fondom, ďalej prenajímanie pozemkov Slovenskému pozemkovému fondu, prevod pozemkov a nakladanie s nepoľnohospodárskymi pozemkami s nezisteným vlastníkom. Pozemky, ktoré sa nedajú využiť na poľnohospodársku výrobu alebo lesnú výrobu, sa budú môcť prenajímať na iný účel alebo na tento účel aj predať. Keďže pôjde o prevod vlastníctva, Slovenský pozemkový fond tak bude môcť urobiť len v súlade so zásadami schválenými vládou. Dovoľujem si aj pri tomto zákone požiadať o súhlas s jeho prerokovaním v druhom a treťom čítaní. A pochopiteľne žiadam aj o podporu a schválenie tohto návrhu zákona. Ďakujem. I. Presperín, podpredseda NR SR: Ďakujem, pán minister. Prosím teraz určeného spravodajcu pána poslanca Klemensa, aby sa ujal slova. J. Klemens, poslanec: Ďakujem, pán predsedajúci. Vážený pán predsedajúci, vážený pán minister, vážené kolegyne a kolegovia, predkladám spravodajskú správu k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, ktorú máte ako tlač 1442 v prvom čítaní, a to v súlade s § 73 ods. 1 zákona o rokovacom poriadku. Vystúpiť na dnešnej schôdzi Národnej rady Slovenskej republiky k uvedenému vládnemu návrhu zákona ma určil Výbor Národnej rady Slovenskej republiky pre pôdohospodárstvo svojím uznesením č. 385 zo dňa 10. apríla tohto roku. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a 68 zákona o rokovacom poriadku Národnej rady Slovenskej republiky, ako i náležitosti určené v legislatívnych pravidlách, to značí, že vládny návrh zákona obsahuje paragrafované znenie i dôvodovú správu. Ďalej konštatujem, že zo znenia návrhu zákona je zrejmé, čo sa ním má dosiahnuť. Všeobecná časť dôvodovej správy obsahuje takéto vyjadrenie, a to súlad návrhu zákona s Ústavou Slovenskej republiky v súvislosti s inými zákonmi a medzinárodnými zmluvami, zhodnotenie súčasného stavu, dôvodov potreby novej právnej úpravy, hospodárskeho a finančného vplyvu na štátny rozpočet, ako i finančného dosahu na rozpočty obcí. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje doložku zlučiteľnosti s právom Európskej únie, z ktorej vyplýva, že v práve Európskej únie problematika návrhu zákona je upravená. Problematika sa týka čl. 6 ods. 2 Zmluvy o Európskej únii, tzv. Amsterdamské znenie. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3. písm. c) rokovacieho poriadku na tom, že po rozprave odporučí uvedený vládny návrh zákona prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku a v súlade s rozhodnutím predsedu Národnej rady Slovenskej republiky č. 1624 zo dňa 11. apríla tohto roku prideliť vládny návrh zákona, ktorým sa mení a dopĺňa zákon Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, v druhom čítaní na prerokovanie týmto trom výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre pôdohospodárstvo a Výboru Národnej rady Slovenskej republiky pre verejnú správu. Za gestorský výbor navrhujem v súlade s citovaným návrhom predsedu Národnej rady Slovenskej republiky Výbor Národnej rady Slovenskej republiky pre pôdohospodárstvo, pričom odporúčam, aby výbory predmetný vládny návrh zákona prerokovali v lehote do 30 dní a gestorský výbor do 32 dní od prerokovania v prvom čítaní. Pán predsedajúci, prosím, otvorte k danej problematike rozpravu. I. Presperín, podpredseda NR SR: Ďakujem, pán poslanec, prosím, zaujmite svoje pracovné miesto spravodajcu. Otváram všeobecnú rozpravu k tomuto bodu programu. Písomne nebol nikto prihlásený. Pýtam sa, kto sa hlási ústne? Nikto. Vyhlasujem rozpravu za skončenú. Ďakujem, pán poslanec Klemens. Prerušujem rokovanie o tomto bode programu. Posledným bodom, ktorý by sme dnes mali prerokovať, je prvé čítanie o vládnom návrhu zákona o verejných vodovodoch a verejných kanalizáciách a o zmene a doplnení niektorých zákonov . Vládny návrh zákona máte ako tlač 1426, rozhodnutie pána predsedu Národnej rady máte pod č. 1599. Z poverenia vlády Slovenskej republiky návrh zákona uvedie minister pôdohospodárstva Slovenskej republiky Pavel Koncoš. Prosím, pán minister, ujmite sa slova. P. Koncoš, minister pôdohospodárstva SR: Ďakujem. Predkladaný návrh zákona, ktorý predkladám na základe uznesenia vlády Slovenskej republiky a v súlade s uznesením vlády Slovenskej republiky č. 703 z 18. júla 2001, reaguje na zmenené spoločenské pomery a vlastnícke vzťahy prevádzkovania verejných vodovodov a verejných kanalizácií. Návrh zákona vytvára nové právne ponímanie prevádzkovania verejných vodovodov a verejných kanalizácií vo verejnom záujme. Jeho cieľom je najmä ustanoviť práva a povinnosti vlastníkov a prevádzkovateľov verejných vodovodov a verejných kanalizácií, podmienky na udelenie osvedčenia o odbornej spôsobilosti na prevádzkovanie verejných vodovodov a verejných kanalizácií a na udelenie živnostenského oprávnenia na prevádzkovanie verejných vodovodov a verejných kanalizácií, tiež požiadavky na zriaďovanie a prevádzkovanie verejných vodovodov a verejných kanalizácií a pôsobnosť orgánov verejnej správy na úseku verejných vodovodov a kanalizácií. Vzhľadom na to, že predložený návrh zákona rieši problematiku zosúlaďovania práva Slovenskej republiky s právom Európskej únie, nezakladá nové nároky na štátny rozpočet a vzhľadom na potrebu jeho zavedenia do praxe dovoľujem si vás požiadať o vyjadrenie súhlasu s ním a odporúčanie do druhého čítania v Národnej rade Slovenskej republiky. Ďakujem. I. Presperín, podpredseda NR SR: Ďakujem, pán minister. Teraz dávam slovo pánu poslancovi Antonovi Jurišovi z výboru pre pôdohospodárstvo, ktorého určil tento gestorský výbor ako spravodajcu. A. Juriš, poslanec: Vážený pán predsedajúci, vážené panie poslankyne, poslanci, vystúpiť na dnešnej schôdzi ma určil výbor svojím uznesením z 10. apríla 2002. V súlade s § 73 ods. 1 zákona o rokovacom poriadku podávam spravodajskú správu. Konštatujem, že uvedený návrh spĺňa z formálnoprávnej stránky všetky náležitosti, ktoré sú uvedené v § 67 a 68 zákona o rokovacom poriadku Národnej rady, ako i náležitosti určené v legislatívnych pravidlách. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 2 písm. c) rokovacieho poriadku na tom, že po rozprave odporučí uvedený vládny návrh zákona prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku v súlade a s rozhodnutím predsedu Národnej rady Slovenskej republiky č. 1599 z 27. marca 2002 prideliť vládny návrh zákona o verejných vodovodoch a verejných kanalizáciách a o zmene a doplnení niektorých zákonov (tlač 1426) v druhom čítaní na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre zdravotníctvo, Výboru Národnej rady Slovenskej republiky pre životné prostredie a ochranu prírody a Výboru Národnej rady Slovenskej republiky pre pôdohospodárstvo, ktorý zároveň navrhujem, aby bol gestorským výborom. Navrhujem, aby výbory predmetný vládny návrh zákona prerokovali do 30 dní po ukončení prvého čítania a gestorský výbor do 32 dní po prvom čítaní. Ďakujem. I. Presperín, podpredseda NR SR: Ďakujem, pán spravodajca. Otváram všeobecnú rozpravu k tomuto bodu programu. Písomne nie je nikto prihlásený. Kto sa hlási ústne? Konštatujem, že nikto. Vyhlasujem rozpravu za skončenú. Prerušujem rokovanie o tomto bode programu. Vážení páni poslanci, panie poslankyne, máme 4 minúty do 19.00 hodiny. Nepreberieme už kompletne žiadny ďalší zákon. Prerušujem rokovanie Národnej rady Slovenskej republiky. Pokračovať budeme zajtra o 9.00 hodine podľa schváleného programu, ako sme hovorili, informáciou pána ministra Hajnoviča a potom blokom vládnych návrhov, ktoré prednesie pán minister spravodlivosti Ján Čarnogurský. Ďakujem vám. Prajem vám príjemný večer. (Prerušenie rokovania o 18.57 hodine.)